*Likumprojekts*

**Grozījumi likumā “Par nodokļiem un nodevām”**

Izdarīt likumā „Par nodokļiem un nodevām” (Latvijas Republikas Saeimas un Ministru Kabineta Ziņotājs, 1995, 7.nr.; 1996, 15.nr.; 1997, 24.nr.; 1998, 2., 18., 22., 24.nr.; 1999, 24.nr.; 2000, 11.nr.; 2001, 3., 8., 12.nr.; 2002, 2., 22.nr.; 2003, 2., 6., 8., 15., 22.nr.; 2004, 9.nr.; 2005, 2., 11.nr.; 2006, 1., 9., 13., 20., 24.nr.; 2007, 3., 7., 12.nr.; 2008, 1., 6., 13.nr.; 2009, 2., 11., 13., 15.nr.; Latvijas Vēstnesis, 2009, 200., 205.nr.; 2010, 91., 101., 131., 151., 157., 178., 183., 206.nr.; 2011, 68., 80., 85, 169.nr.; 2012, 24., 50., 56., 109., 157., 186., 199., 203.nr., 2013, 61., 92., 187., 194., 232.nr., 2014, 6., 51., 119., 189., 204., 214., 220., 257.nr.; 2015, 29., 68., 118., 190., 208., 230., 245., 248., 251.nr.; 2016, 2., 91., 241.nr.; 2017, 5., 75., 124., 128., 156., 236., 242. nr.; 2018, 36., 197., 225., 225. nr.; 2019, 10., 75., 118.nr.) šādus grozījumus:

1. Papildināt 1.pantu ar 35.punktu šādā redakcijā:

“35) **nodokļu** **dubultā** **uzlikšana** – nodokļu, uz kuriem attiecas starptautiskie līgumi, kas paredz novērst nodokļu dubulto uzlikšanu ienākumam un kapitālam, uzlikšana Latvijā un citā valstī par vienu un to pašu ar nodokli apliekamo ienākumu vai kapitālu, ja tas rada vismaz vienu no šādiem apstākļiem:

a) papildu nodokli;

b) nodokļu saistību palielinājumu;

c) zaudējumu, kurus varētu izmantot, lai kompensētu ar nodokli apliekamo ienākumu, neatzīšanu vai samazināšanu.”

2. Papildināt 22.pantu ar 6.1 un 6.2 daļu šādā redakcijā:

“(61) Šā likuma XV nodaļā minētajām neatkarīgajām autoritatīvajām personām vai jebkurām citām personām ir aizliegts izpaust jebkādas ziņas, ko tās saņem kā padomdevējas komisijas vai strīdu alternatīvās izšķiršanas komisijas locekļi.

(62) Nodokļu maksātājam un tā pārstāvim aizliegts izpaust jebkādu informāciju (tostarp informāciju par dokumentiem), ko tas saņem šā likuma XV nodaļā paredzētā procesa ietvaros.”

3. Papildināt likumu ar XV nodaļu šādā redakcijā:

“**XV nodaļa**

**Strīdu saistībā ar starptautisko līgumu, kas paredz novērst nodokļu dubulto uzlikšanu ienākumam un kapitālam, interpretāciju un piemērošanu izšķiršana ar citu Eiropas Savienības dalībvalstu kompetentajām iestādēm**

**119.pants. Strīdu izšķiršanas vispārīgie noteikumi**

(1) Šajā nodaļā noteiktais regulējums tiek piemērots, lai izšķirtu Latvijas Republikas un citas Eiropas Savienības dalībvalsts kompetento iestāžu strīdu, kas radās, interpretējot un piemērojot starptautiskos līgumus, kas paredz novērst nodokļu dubulto uzlikšanu ienākumam un kapitālam.

(2) Piemērojot šajā nodaļā noteikto regulējumu, ja vien no lietas būtības neizriet pretējais, ikvienam terminam, kas nav definēts šajā likumā, ir tāda nozīme, kāda tam ir attiecīgajā starptautiskajā līgumā dienā, kad saņemts pirmais paziņojums par darbību, kura izraisīja vai izraisīs strīdus jautājumu (piemēram, lēmums par nodokļu revīzijas (audita) rezultātiem). Ja attiecīgajā starptautiskajā līgumā konkrētais termins nav definēts, tam ir tāda nozīme, kāda terminam minētajā brīdī bija saskaņā ar tiešo nodokļu jomu regulējošajiem normatīvajiem aktiem, un minētā nozīme prevalē pār nozīmi, kāda ir terminam saskaņā ar citiem normatīvajiem aktiem.

**120.pants. Iesniegums par strīdus jautājumu**

(1) Nodokļu maksātājam ir tiesības iesniegt Valsts ieņēmumu dienestam un citu iesaistīto Eiropas Savienības dalībvalstu kompetentām iestādēm iesniegumu par strīdus jautājumu (šajā nodaļā turpmāk arī – iesniegums). Iesniegumu nodokļu maksātājs iesniedz vienlaicīgi katrai iesaistītai Eiropas Savienības kompetentai iestādei, tajā ietverot identisku informāciju par strīdus jautājuma izšķiršanu, kā arī norādot visas iesaistītās dalībvalstis (dalībvalstis, ar kurām tieši saistīts strīdus jautājums). Iesniegumu var iesniegt trīs gadu laikā pēc tam, kad saņemts pirmais lēmums par darbību, kas izraisīja vai izraisīs strīdus jautājumu (piemēram, lēmums par nodokļu revīzijas (audita) rezultātiem), neatkarīgi no tā, vai nodokļu maksātājam ir tiesības izmantot citus normatīvajos aktos paredzētos tiesību aizsardzības līdzekļus.

(2) Divu mēnešu laikā pēc iesnieguma par strīdus jautājumu saņemšanas Valsts ieņēmumu dienests:

1) apstiprina nodokļu maksātājam iesnieguma saņemšanas faktu;

2) informē pārējo iesaistīto Eiropas Savienības dalībvalstu kompetentās iestādes par iesnieguma saņemšanu, kā arī informē par valodu, kuru tas izmantos saziņai attiecīgajā procesā.

(3) Valsts ieņēmumu dienests pieņem iesniegumu par strīdus jautājumu izskatīšanai savstarpējā saskaņošanas procedūrā, ja katrai iesaistītās Eiropas Savienības dalībvalsts kompetentai iestādei, tajā skaitā Valsts ieņēmumu dienestam, adresētais iesniegums, satur šādu informāciju:

1) nodokļu maksātāja nosaukums (fiziskai personai – vārds un uzvārds), reģistrācijas kods (fiziskai personai – personas kods), adrese un cita informācija, kas nepieciešama, lai identificētu iesniedzēju un citus ar attiecīgo lietu saistītus nodokļu maksātājus;

2) pārskata periodi, uz kuriem attiecas strīdus jautājums;

3) detalizēta informācija par attiecīgās lietas faktiskajiem apstākļiem (tostarp detalizēta informācija par darījumu struktūru un attiecībām starp nodokļu maksātāju un pārējām attiecīgo darījumu pusēm, kā arī jebkādi ar attiecīgo lietu saistīti fakti, kas labā ticībā konstatēti savstarpēji saistošā nolīgumā starp nodokļu maksātāju vai citu lietā iesaistītu personu un nodokļu administrāciju), to darbību, kas izraisa strīdus jautājumu, apraksts un datums (tostarp attiecīgos gadījumos detalizētāka informācija par tiem pašiem ienākumiem, kas saņemti citā dalībvalstī, un par šādu ienākumu iekļaušanu ar nodokli apliekamajā bāzē citā dalībvalstī, un informācija par nodokli, kas samaksāts vai tiks maksāts par šādiem ienākumiem citā dalībvalstī), kā arī saistītās summas attiecīgo dalībvalstu valūtās un samaksu apliecinošo dokumentu kopijas;

4) atsauce uz piemērojamajiem normatīvajiem aktiem un attiecīgo starptautisko līgumu. Ja ir piemērojams vairāk nekā viens starptautisks līgums, iesnieguma iesniedzējs norāda, kurš starptautiskais līgums tiek interpretēts vai piemērots saistībā ar attiecīgo strīdus jautājumu;

5) šādas ziņas kopā ar apliecinošiem dokumentiem:

a) paskaidrojums, kāpēc nodokļu maksātājs uzskata, ka pastāv strīdus jautājums;

b) informācija par visiem ar strīdus jautājumu saistītajiem uzsāktajiem apstrīdēšanas un pārsūdzēšanas procesiem, kā arī tiesu nolēmumiem;

c) nodokļu maksātāja apliecinājums, ka tas apņemas pēc iespējas pilnīgāk un ātrāk atbildēt uz visiem Valsts ieņēmumu dienesta izteiktajiem pieprasījumiem un sniegt visus Valsts ieņēmumu dienesta saistībā ar strīdus jautājumu pieprasītos dokumentus;

d) lēmuma par nodokļu revīzijas (audita) rezultātiem vai citu dokumentu, kuri izraisīja strīdus jautājumu, kopijas, un citu dokumentu kopijas, kurus izdevušas nodokļu administrācijas attiecībā uz strīdus jautājumu, ja šādi lēmumi tikuši pieņemti vai dokumenti sagatavoti. Nodokļu maksātājam nav pienākums pievienot Valsts ieņēmumu dienestam iesniedzamajam iesniegumam šajā apakšpunktā minēto lēmumu vai dokumentu kopijas, ja šos lēmumus ir pieņēmis vai dokumentus ir izdevis Valsts ieņēmumu dienests;

e) informācija par visiem iesniegumiem, ko nodokļu maksātājs iesniedza saskaņā ar citu savstarpējas saskaņošanas procedūru vai citu strīdu izšķiršanas procedūru, kā tas noteikts šā likuma 132. panta trešajā daļā, un, ja šāda savstarpējas saskaņošanas procedūra vai strīdu izšķiršanas procedūra pastāv, nodokļu maksātāja rakstiska apņemšanās, ka tas ievēros šā likuma 132.panta trešajā daļā paredzētos noteikumus;

6) jebkādas papildu ziņas, kuras pieprasa Valsts ieņēmumu dienests, lai sāktu attiecīgās lietas izskatīšanu pēc būtības.

(4) Valsts ieņēmumu dienestam ir tiesības pieprasīt šā panta trešās daļas 6.punktā minētās papildu ziņas trīs mēnešu laikā pēc nodokļu maksātāja iesnieguma saņemšanas. Šā likuma 121.pantā paredzētās savstarpējās saskaņošanas procedūras laikā Valsts ieņēmumu dienests ir tiesīgs pieprasīt papildu ziņas arī pēc minētā termiņa. Saskaņā ar šā panta trešās daļas 6.punktu pieprasītās ziņas nodokļu maksātājs sniedz Valsts ieņēmumu dienestam trīs mēnešu laikā pēc pieprasījuma saņemšanas, minēto ziņu kopiju vienlaicīgi nosūtot arī pārējo iesaistīto Eiropas Savienības dalībvalstu kompetentām iestādēm.

(5) Valsts ieņēmumu dienests pieņem lēmumu par iesnieguma par strīdus jautājumu pieņemšanu izskatīšanai savstarpējā saskaņošanas procedūrā vai atteikumu pieņemt iesniegumu izskatīšanai sešu mēnešu laikā pēc iesnieguma vai šā panta trešās daļas 6.punktā minēto papildu ziņu saņemšanas. Par pieņemto lēmumu Valsts ieņēmumu dienests nekavējoties informē nodokļu maksātāju. Šajā daļā minētajā termiņā Valsts ieņēmumu dienests ir arī tiesīgs pieņemt lēmumu par strīdus jautājuma izšķiršanu vienpusēji, neiesaistot pārējās attiecīgo Eiropas Savienības dalībvalstu kompetentās iestādes, ja šādam lēmumam piekrīt nodokļu maksātājs.

(6) Nodokļu maksātājs ir tiesīgs atsaukt savu iesniegumu par strīdus jautājumu, nosūtot Valsts ieņēmumu dienestam un visu pārējo iesaistīto Eiropas Savienības dalībvalstu kompetentām iestādēm rakstisku paziņojumu par iesnieguma atsaukšanu. Šādā gadījumā Valsts ieņēmumu dienests nekavējoties pieņem lēmumu par administratīvā procesa izbeigšanu, par ko paziņo nodokļu maksātājam un visu pārējo iesaistīto Eiropas Savienības dalībvalstu kompetentām iestādēm.

(7) Gadījumā, ja strīdus jautājums vairs nepastāv, Valsts ieņēmumu dienests pieņem lēmumu par administratīvā procesa izbeigšanu, par ko nekavējoties paziņo nodokļu maksātājam un visām pārējām iesaistīto Eiropas Savienības dalībvalstu kompetentām iestādēm.

**121.pants. Strīdus jautājuma izskatīšana savstarpējās saskaņošanas procedūrā**

(1) Ja Valsts ieņēmumu dienests un visu pārējo iesaistīto Eiropas Savienības dalībvalstu kompetentās iestādes pieņem iesniegumu par strīdus jautājumu izskatīšanai savstarpējā saskaņošanas procedūrā, tas, izmantojot savstarpējās saskaņošanas procedūru, cenšas savstarpēji vienoties ar citu iesaistīto Eiropas Savienības dalībvalstu kompetentām iestādēm par strīdus jautājuma risinājumu divu gadu laikā pēc paziņojuma par lēmumu, ar kuru pēdējā no visām iesaistītajām Eiropas Savienības dalībvalstu kompetentām iestādēm pieņēma iesniegumu par strīdus jautājumu izskatīšanai savstarpējā saskaņošanas procedūrā.

(2) Pēc Valsts ieņēmumu dienesta pieprasījuma visām pārējām iesaistīto Eiropas Savienības dalībvalstu kompetentām iestādēm vai, Valsts ieņēmumu dienestam saņemot citas attiecīgas Eiropas Savienības dalībvalsts kompetentas iestādes pieprasījumu, šā panta pirmajā daļā minēto divu gadu termiņu var pagarināt par vienu gadu, ja pieprasītāja kompetentā iestāde sniedz rakstisku pamatojumu.

(3) Pēc tam, kad šajā pantā noteiktajā termiņā Valsts ieņēmumu dienests ir vienojies ar pārējām iesaistītajām Eiropas Savienības dalībvalstu kompetentām iestādēm par to, kā izšķirt strīdus jautājumu, Valsts ieņēmumu dienests nekavējoties paziņo šo vienošanos nodokļu maksātājam kā lēmumu, kura izpildi var pieprasīt nodokļu maksātājs ar nosacījumu, ka tas piekrīt šim lēmumam un, izdarot attiecīgu paziņojumu Valsts ieņēmumu dienestam, atsakās no tiesībām izmantot jebkādu citu tiesību aizsardzības līdzekli. Ja procesi par šādiem citiem tiesību aizsardzības līdzekļiem jau ir uzsākti, lēmums kļūst saistošs un izpildāms tikai tad, kad nodokļu maksātājs ir iesniedzis Valsts ieņēmumu dienestam pierādījumus par to, ka ir veiktas darbības, lai izbeigtu minētos procesus. Šādus pierādījumus sniedz ne vēlāk kā 60 dienu laikā no dienas, kad šāds lēmums ir paziņots nodokļu maksātājam. Lēmumu pēc tam nekavējoties izpilda neatkarīgi no noteiktajiem termiņiem.

(4) Ja Valsts ieņēmumu dienests šajā pantā noteiktajā termiņā nav vienojies ar citām iesaistītajām Eiropas Savienības dalībvalstu kompetentām iestādēm par to, kā izšķirt strīdus jautājumu, Valsts ieņēmumu dienests par to informē nodokļu maksātāju, norādot iemeslus, kāpēc nav bijis iespējams panākt vienošanos.

**122.pants. Valsts ieņēmumu dienesta lēmums par atteikumu pieņemt iesniegumu izskatīšanai savstarpējā saskaņošanas procedūrā**

(1) Valsts ieņēmumu dienests pieņem lēmumu atteikt pieņemt iesniegumu izskatīšanai savstarpējā saskaņošanas procedūrā šā likuma 120.panta piektajā daļā noteiktajā termiņā, ja pastāv vismaz viens no šādiem nosacījumiem:

1) iesniegumam nav pievienota šā likuma 120.panta trešajā un ceturtajā daļā minētā informācija, tostarp noteiktajā termiņā nav sniegtas pieprasītās papildu ziņas;

2) strīdus jautājums nepastāv;

3) iesniegums netika iesniegts triju gadu laikā, kā tas noteikts šā likuma120.panta pirmajā daļā;

4) ir spēkā stājies iestādes lēmums vai tiesas nolēmums, ar ko saistībā ar strīdus jautājumu ir konstatēta nodokļu maksātāja izvairīšanās no nodokļu nomaksas.

(2) Lēmumā Valsts ieņēmumu dienests norāda iemeslus atteikumam pieņemt iesniegumu izskatīšanai savstarpējā saskaņošanas procedūrā.

(3) Ja Valsts ieņēmumu dienests nav paziņojis lēmumu par atteikumu pieņemt iesniegumu izskatīšanai šā likuma 120.panta piektajā daļā noteiktajā kārtībā un termiņā, iesniegums par strīdus jautājumu tiek uzskatīts par pieņemtu izskatīšanai savstarpējā saskaņošanas procedūrā.

(4) Valsts ieņēmumu dienesta lēmumu par atteikumu pieņemt iesniegumu izskatīšanai savstarpējā saskaņošanas procedūrā nodokļu maksātājs ir tiesīgs apstrīdēt vai pārsūdzēt Administratīvā procesa likumā noteiktajā kārtībā. Ja lēmums par atteikumu pieņemt iesniegumu izskatīšanai savstarpējā saskaņošanas procedūrā tiek apstrīdēts vai pārsūdzēts, nodokļu maksātājs nav tiesīgs iesniegt lūgumu saskaņā ar šā likuma 123.panta pirmās daļas 1.punktu:

1) kamēr jautājums par Valsts ieņēmumu dienesta lēmumu atteikt pieņemt iesniegumu izskatīšanai savstarpējā saskaņošanas procedūrā tiek skatīts administratīvajā procesā saistībā ar tā apstrīdēšanu vai pārsūdzēšanu;

2) kamēr augstākas iestādes lēmums vai tiesas nolēmums saistībā ar apstrīdēto vai pārsūdzēto Valsts ieņēmumu dienesta lēmumu par atteikumu pieņemt iesniegumu izskatīšanai savstarpējā saskaņošanas procedūrā ir pārsūdzams;

3) ja citas Eiropas Savienības dalībvalsts kompetentās iestādes lēmumu par atteikumu pieņemt izskatīšanai savstarpējā saskaņošanas procedūrā tai iesniegto iesniegumu attiecīgās Eiropas Savienības dalībvalsts tiesa vai tiesu iestāde atzina par tiesisku, un, ņemot vērā minētās valsts tiesisko regulējumu, nav iespējams atkāpties no attiecīgās tiesas vai tiesu iestādes lēmuma.

(5) Ja lēmums par atteikumu pieņemt iesniegumu izskatīšanai savstarpējā saskaņošanas procedūrā ir apstrīdēts vai pārsūdzēts, šā likuma 123.panta pirmās daļas 1.punktā gadījumā, ņem vērā apstrīdēšanas vai pārsūdzības iestādes galīgo nolēmumu.

**123.pants. Strīdu izšķiršana padomdevēju komisijā**

(1) Pēc nodokļu maksātāja rakstiska lūguma, kas iesniegts Valsts ieņēmumu dienestam un citu iesaistīto Eiropas Savienības dalībvalstu kompetentām iestādēm, Valsts ieņēmumu dienests kopā ar citu iesaistīto Eiropas Savienības dalībvalstu kompetentām iestādēm izveido strīdu izšķiršanas padomdevēju komisiju (turpmāk arī – padomdevēju komisija) saskaņā ar šā likuma 124.pantu, ja izpildās vismaz viens no šādiem priekšnosacījumiem:

1) vismaz viena (bet ne visas) iesaistītās Eiropas Savienības dalībvalsts kompetentā iestāde saskaņā ar šā likuma 122.panta pirmo daļu pieņēma lēmumu par atteikumu pieņemt iesniegumu izskatīšanai savstarpējā saskaņošanas procedūrā;

2) Valsts ieņēmumu dienests kopā ar pārējo iesaistīto Eiropas Savienības dalībvalstu kompetentām iestādēm ir pieņēmis lēmumu par iesnieguma pieņemšanu izskatīšanai savstarpējā saskaņošanas procedūrā, bet šā likuma 121.panta pirmajā daļā noteiktajā termiņā nav panākta vienošanās par to, kā, izmantojot savstarpējās saskaņošanas procedūru, izšķirt strīdus jautājumu.

(2) Nodokļu maksātājam ir tiesības iesniegt šajā pantā minēto lūgumu izveidot padomdevēju komisiju tikai tad, ja saistībā ar šā likuma 122.pantā paredzēto Eiropas Savienības dalībvalsts kompetentās iestādes lēmumu pastāv kāds no zemāk minētajiem nosacījumiem (paziņojumu par attiecīga nosacījuma esību nodokļu maksātājs iekļauj lūgumā):

1) nodokļu maksātājam saskaņā ar piemērojamiem tiesību aktiem nav tiesību apstrīdēt vai pārsūdzēt jebkuras iesaistītās Eiropas Savienības dalībvalsts iestādes lēmumu par atteikumu pieņemt iesniegumu izskatīšanai savstarpējā saskaņošanas procedūrā;

2) iestādes lēmumu par atteikumu pieņemt iesniegumu izskatīšanai nodokļu maksātājs nav apstrīdējis vai pārsūdzējis;

3) nodokļu maksātājs, iesniedzot attiecīgu paziņojumu Valsts ieņēmumu dienestam, ir atteicies apstrīdēt vai pārsūdzēt iestādes lēmumu par atteikumu pieņemt iesniegumu izskatīšanai savstarpējā saskaņošanas procedūrā.

(3) Nodokļu maksātājs iesniedz lūgumu izveidot padomdevēju komisiju ne vēlāk kā 50 dienu laikā no dienas, kad paziņots lēmums saskaņā ar šā likuma 120.panta piekto daļu vai saņemta informācija saskaņā ar šā likuma 121.panta ceturto daļu, vai 50 dienu laikā no dienas, kad tiesa pieņēma nolēmumu atbilstoši šā likuma 122.panta ceturtajai daļai. Padomdevēju komisiju izveido ne vēlāk kā 120 dienu laikā no šāda lūguma saņemšanas dienas, un, tiklīdz tā ir izveidota, tās priekšsēdētājs nekavējoties informē par to nodokļu maksātāju.

(4) Valsts ieņēmumu dienesta darbības tiesiskuma kontrole saistībā ar padomdevēju komisijas izveidi notiek Administratīvā procesa likumā noteiktajā kārtībā.

(5) Padomdevēju komisija, kas izveidota šā panta pirmās daļas 1. punktā minētajā gadījumā, sešu mēnešu laikā no tās izveidošanas dienas pieņem lēmumu par to, vai iesniegums par strīdus jautājumu ir pieņemams izskatīšanai savstarpējās saskaņošanas procedūrā. Tā savu lēmumu paziņo Valsts ieņēmumu dienestam un pārējām iesaistītajām Eiropas Savienības dalībvalstu kompetentajām iestādēm 30 dienu laikā pēc tā pieņemšanas.

(6) Ja padomdevēju komisija ir apstiprinājusi, ka izpildās visas šā likuma 120.pantā minētās prasības, pēc Valsts ieņēmumu dienesta vai citas Eiropas Savienības dalībvalsts kompetentās iestādes pieprasījuma tiek uzsākta šā likuma 121.pantā paredzētā savstarpējās saskaņošanas procedūra. Ja šādu pieprasījumu izdarījis Valsts ieņēmumu dienests, tas par to paziņo padomdevēju komisijai, pārējām iesaistītajām Eiropas Savienības dalībvalstu kompetentajām iestādēm un nodokļu maksātājam. Termiņš, kas paredzēts šā likuma 121.panta pirmajā un otrajā daļā, sākas no dienas, kad paziņots padomdevēju komisijas pieņemtais lēmums, ka iesniegums par strīdus jautājumu ir pieņemams izskatīšanai savstarpējā saskaņošanas procedūrā.

(7) Ja neviena Eiropas Savienības dalībvalsts kompetentā iestāde 60 dienu laikā pēc padomdevēju komisijas lēmuma paziņošanas dienas nav pieprasījusi sākt savstarpējās saskaņošanas procedūru, padomdevēju komisija sniedz atzinumu par to, kā izšķirt strīdus jautājumu, ievērojot šā likuma 129.panta pirmajā daļā noteikto. Šādā gadījumā, piemērojot šā likuma 129.panta pirmo daļu, uzskata, ka padomdevēju komisija ir izveidota dienā, kad beidzies minētais 60 dienu termiņš.

(8) Šā panta pirmās daļas 2.punktā minētajā gadījumā padomdevēju komisija sniedz atzinumu par to, kā izšķirt strīdus jautājumu saskaņā ar 129.panta pirmo daļu.

**124.pants. Padomdevēju komisija**

(1) Strīdu izšķiršanas padomdevēju komisijas sastāvā ir:

1) priekšsēdētājs;

2) viens pārstāvis no katras iesaistītās Eiropas Savienības dalībvalsts kompetentās iestādes. Ja Eiropas Savienības dalībvalstu kompetentās iestādes tam piekrīt, šādu pārstāvju skaitu var palielināt līdz diviem pārstāvjiem katrai Eiropas Savienības dalībvalsts kompetentajai iestādei;

3) no katras iesaistītās Eiropas Savienības dalībvalsts kompetentās iestādes no šā likuma 125.pantā minētā saraksta iecelta viena neatkarīga autoritatīva persona. Ja Eiropas Savienības dalībvalsts kompetentās iestādes tam piekrīt, šādu iecelto personu skaitu var palielināt līdz divām personām katrai Eiropas Savienības dalībvalsts kompetentajai iestādei.

(2) Iesaistīto Eiropas Savienības dalībvalstu kompetentās iestādes vienojas par neatkarīgu autoritatīvu personu iecelšanas noteikumiem. Pēc tam, kad ir ieceltas neatkarīgās autoritatīvās personas, katrai no tām ieceļ aizstājēju saskaņā ar noteikumiem par neatkarīgo autoritatīvo personu iecelšanu tiem gadījumiem, ja neatkarīgās autoritatīvās personas nevar pildīt savus pienākumus.

(3) Ja vienošanās par neatkarīgu autoritatīvu personu iecelšanas noteikumiem nav panākta saskaņā ar šā panta otrās daļas noteikumiem, šādu personu iecelšana notiek, tās izlozējot.

(4) Izņemot gadījumu, kad neatkarīgas autoritatīvas personas ir iecēlusi jebkuras Eiropas Savienības dalībvalsts tiesa vai cita līdzvērtīga institūcija, kurai deleģētas tiesības iecelt neatkarīgas autoritatīvas personas, Valsts ieņēmumu dienests var iebilst pret jebkuras konkrētas neatkarīgas autoritatīvas personas iecelšanu jebkāda tāda iemesla dēļ, par ko iepriekš panākta vienošanās starp Valsts ieņēmumu dienestu un pārējām iesaistītajām Eiropas Savienības kompetentajām iestādēm, vai jebkura no turpmāk minētajiem iemesliem dēļ:

1) minētā persona ir tieši saistīta ar vienu attiecīgo nodokļu administrāciju vai darbojas tās uzdevumā, vai bija šādā situācijā jebkurā brīdī iepriekšējo triju gadu laikā;

2) minētajai personai jebkurā brīdī pēdējo piecu gadu laikposmā pirms tās iecelšanas ir vai ir bijusi būtiska līdzdalība vai balsstiesības jebkurā attiecīgajā nodokļu maksātājā, vai minētā persona ir vai ir bijusi jebkura attiecīgā nodokļu maksātāja darbinieks vai padomnieks;

3) pastāv apstākļi, kas rada šaubas par minētās personas objektivitāti attiecībā uz attiecīgā strīda izšķiršanu;

4) minētā persona ir darbinieks komercsabiedrībā, kas sniedz konsultācijas nodokļu jautājumos, vai citādi profesionālā veidā sniedz konsultācijas nodokļu jomā, vai jebkurā brīdī pēdējo trīs gadu laikā pirms savas iecelšanas ir bijusi tādā situācijā.

(5) Jebkurai iesaistītās Eiropas Savienības dalībvalsts kompetentai iestādei ir tiesības pieprasīt, lai neatkarīga autoritatīva persona, kas iecelta saskaņā ar šā panta otro un trešo daļu, vai tās aizstājējs atklātu tās ieinteresētību vai citus apstākļus, kas varētu ietekmēt minētās personas neatkarību vai objektivitāti vai kas varētu pamatoti radīt iespaidu par personas neobjektivitāti procesā.

(6) Neatkarīgai autoritatīvai personai, kas ir iekļauta padomdevēju komisijas sastāvā, 12 mēnešus pēc padomdevēju komisijas lēmuma pasludināšanas ir aizliegts atrasties situācijā, kura Eiropas Savienības dalībvalsts kompetentajai iestādei būtu devusi iemeslu iebilst pret tās iecelšanu, kā paredzēts šajā pantā, ja tā būtu atradusies minētajā situācijā brīdī, kad tā tika iecelta tajā pašā padomdevēju komisijā.

(7) Eiropas Savienības dalībvalstu kompetento iestāžu pārstāvji un neatkarīgās autoritatīvās personas, kas ieceltas saskaņā ar šā panta pirmo daļu, ievēlē priekšsēdētāju no šā likuma 125.pantā minētā personu saraksta. Ja vien katras Eiropas Savienības dalībvalsts kompetentās iestādes pārstāvji un neatkarīgās autoritatīvās personas nav vienojušās citādi, priekšsēdētājs ir tiesnesis.

**125.pants. Neatkarīgo autoritatīvo personu sarakts**

(1) Finanšu ministrs iekļaušanai Eiropas Savienības neatkarīgo autoritatīvo personu sarakstā izvirza vismaz trīs personas, kas ir kompetentas un neatkarīgas, un kas spēj rīkoties objektīvi un godīgi. Par tā izvirzītajām neatkarīgajām autoritatīvajām personām finanšu ministrs paziņo Eiropas Komisijai, norādot šo personu vārdus, pilnīgu un aktuālu informāciju par minēto personu darba un akadēmisko pieredzi, kompetenci, zināšanām un jebkādiem interešu konfliktiem, kas tām varētu būt. Finanšu ministrs paziņojumā var norādīt, kuru no minētajām personām var iecelt par padomdevēju komisijas priekšsēdētāju.

(2) Šā panta pirmās daļas izpratnē personu nevar uzskatīt par neatkarīgu, ja tā:

1) ieņem amatu Valsts ieņēmumu dienestā, vai bija tādu ieņēmusi jebkurā brīdī iepriekšējo triju gadu laikā;

2) ir darbinieks komercsabiedrībā, kas sniedz konsultācijas nodokļu jautājumos, vai citādi profesionālā veidā sniedz konsultācijas nodokļu jomā, vai jebkurā brīdī pēdējo trīs gadu laikā pirms savas iecelšanas ir bijusi tādā situācijā.

(3) Finanšu ministrs nekavējoties informē Eiropas Komisiju par visām izmaiņām to neatkarīgo autoritatīvo personu sastāvā, kuras tas izvirza iekļaušanai neatkarīgo autoritatīvo personu sarakstā.

(4) Finanšu ministrs nodrošina, ka vismaz reizi gadā tiek pārskatīts, vai nav iestājušies apstākļi, kas liedz tā izvirzītajām personām atrasties neatkarīgo autoritatīvo personu sarakstā. Ja šādi apstākļi tiek konstatēti, finanšu ministrs atsauc attiecīgo neatkarīgo autoritatīvo personu, tās vietā ieceļot citu.

(5) Ja, ņemot vērā šā panta noteikumus, finanšu ministram ir pamatots iemesls iebilst pret citas dalībvalsts izvirzītās neatkarīgas autoritatīvas personas palikšanu minētajā sarakstā neatkarības trūkuma dēļ, tas informē par to Eiropas Komisiju un sniedz atbilstošus pierādījumus, kas pamato tā bažas.

(6) Ja finanšu ministrs saņem no Eiropas Komisijas informāciju par citas Eiropas Savienības dalībvalsts izteiktajiem iebildumiem un to pamatojošiem pierādījumiem par tā izvirzīto kompetento un neatkarīgo personu, tad tas sešu mēnešu laikā veic nepieciešamos pasākumus, lai izskatītu sūdzību, un izlemj, vai minētā persona paliek sarakstā vai tiek svītrota no tā. Pieņemto lēmumu nekavējoties paziņo Eiropas Komisijai.

**126.pants. Strīdu alternatīvās izšķiršanas komisija**

(1) Valsts ieņēmumu dienestam kopā ar citu iesaistīto Eiropas Savienības dalībvalstu kompetentām iestādēm ir tiesības vienoties padomdevēju komisijas vietā izveidot strīdu alternatīvās izšķiršanas komisiju, kas sniegtu atzinumu par to, kā izšķirt strīdus jautājumu saskaņā ar šā likuma 130.pantu. Valsts ieņēmumu dienests kopā ar citu Eiropas Savienības dalībvalstu kompetentām iestādēm var arī vienoties izveidot strīdu alternatīvās izšķiršanas komisiju kā pastāvīgu komiteju (turpmāk šajā nodaļā – pastāvīga komiteja).

(2) Izņemot šā likuma 124.panta ceturtajā, piektajā un sestajā daļā minētos noteikumus par strīdu alternatīvās izšķiršanas komisijas locekļu neatkarību, tās sastāvs un forma var atšķirties no padomdevēju komisijas.

(3) Nepieciešamības gadījumā strīdu alternatīvās izšķiršanas komisija var piemērot jebkuru strīdu izšķiršanas procesu vai metodi, lai atrisinātu strīdus jautājumu tādā veidā, kas ir saistošs iesaistītajām pusēm. Valsts ieņēmumu dienestam kopā ar citām iesaistīto Eiropas Savienības dalībvalstu kompetentām iestādēm saskaņā ar šo pantu ir tiesības vienoties par jebkuru citu strīdu izšķiršanas procesa veidu, un strīdu alternatīvās izšķiršanas komisijai ir tiesības to piemērot kā alternatīvu strīdu izšķiršanas procesa veidam, ko piemēro padomdevēju komisija saskaņā ar šā likuma 124. pantu, t.i., neatkarīga atzinuma procesam.

(4) Valsts ieņēmumu dienests kopā ar citām iesaistīto Eiropas Savienības dalībvalstu kompetentām iestādēm vienojas par padomdevēju komisijas vai strīdu alternatīvās izšķiršanas komisijas darbības noteikumiem (turpmāk arī – darbības noteikumi) saskaņā ar šā likuma 127.pantu.

(5) Šā likuma 128. un 129.pantā noteikto regulējumu piemēro strīdu alternatīvās izšķiršanas komisijai, ja vien šā likuma 127.pantā minētajos darbības noteikumos nav paredzēts citādi.

**127.pants. Darbības noteikumi**

(1) Valsts ieņēmumu dienests 120 dienu laikā, kā tas paredzēts šā likuma 123.panta pirmajā daļā, nodokļu maksātājam paziņo:

1) padomdevēju komisijas vai strīdu alternatīvās izšķiršanas komisijas darbības noteikumus;

2) datumu, līdz kuram pieņem atzinumu par strīdus jautājuma izšķiršanu;

3) atsauces uz visām piemērojamām Latvijas Republikas tiesību normām un visiem piemērojamajiem starptautiskajiem līgumiem.

(2) Darbības noteikumus paraksta Valsts ieņēmumu dienests kopā ar Eiropas Savienības dalībvalstu kompetentām iestādēm, kas iesaistās strīdā, un tajos iekļauj galvenokārt šādus aspektus:

1) strīdus jautājuma apraksts un raksturojums;

2) darba uzdevumi, par kuriem Valsts ieņēmumu dienests vienojas ar citu Eiropas Savienības dalībvalstu kompetentām iestādēm attiecībā uz juridiskiem un ar lietas faktiskajiem apstākļiem saistītajiem jautājumiem, kas jārisina;

3) strīdu izšķiršanas komisijas veids (padomdevēju komisija vai strīdu alternatīvās izšķiršanas komisija), kā arī strīdu alternatīvās izšķiršanas procesa veids, ja tas atšķiras no neatkarīga atzinuma procesa, ko piemēro padomdevēju komisija;

4) strīdu izšķiršanas procedūras termiņš;

5) padomdevēju komisijas vai strīdu alternatīvās izšķiršanas komisijas sastāvs (tostarp komisijas locekļu skaits un to personu identificējošā informācija, detalizētāka informācija par to kompetenci un kvalifikāciju, kā arī iespējamā komisijas locekļa atrašanās interešu konflikta situācijā);

6) noteikumi, kas reglamentē nodokļu maksātāju un trešo personu dalību procesā, memorandu, informācijas un pierādījumu apmaiņu, izmaksas, izmantojamo strīdu izšķiršanas procesa veidu un visus citus attiecīgos procesuālos vai organizatoriskos jautājumus;

7) loģistikas pasākumi padomdevēju komisijas procesiem un tās atzinuma sniegšanai.

(3) Ja padomdevēju komisija ir izveidota, lai sniegtu atzinumu saskaņā ar šā likuma 123.panta pirmās daļas 1.punktu, darbības noteikumos izklāsta tikai to informāciju, kas minēta šā likuma 127.panta otrās daļas 1., 4., 5. un 6.punktā.

(4) Gadījumā, kad darbības noteikumi ir nepilnīgi vai ja tie nav paziņoti nodokļu maksātājam, tiek piemēroti Eiropas Komisijas ar īstenošanas aktiem pieņemtie standartnoteikumi.

(5) Ja iesaistītās Eiropas Savienības dalībvalstu kompetentās iestādes nav paziņojušas nodokļu maksātājam darbības noteikumus saskaņā ar šā panta pirmo un otro daļu, neatkarīgās autoritatīvās personas un priekšsēdētājs pabeidz darbības noteikumu izstrādi, pamatojoties uz standartnoteikumiem, kas paredzēti šā panta ceturtajā daļā, un nosūta tos nodokļu maksātājam divu nedēļu laikā no dienas, kad izveidota minētā padomdevēju komisija vai strīdu alternatīvās izšķiršanas komisija. Ja neatkarīgās personas un priekšsēdētājs nav vienojušies par darbības noteikumiem vai nav paziņojuši tos nodokļu maksātājam, nodokļu maksātājs var vērsties Administratīvajā rajona tiesā ar prasījumu uzlikt padomdevēju komisijai pienākumu pieņemt darbības noteikumus.

**128.pants. Procesa izmaksas**

(1) Izņemot šā panta otrajā daļā paredzētajos gadījumos un ja vien Valsts ieņēmumu dienests nav vienojies ar iesaistīto Eiropas Savienības dalībvalstu kompetentām iestādēm par citu izmaksu segšanas kārtību, dalībvalstu kompetentās iestādes sedz vienādās daļās šādas izmaksas:

1) neatkarīgu autoritatīvu personu izdevumus, proti, summu, kas līdzvērtīga vidējai summai, ko parasti atmaksā augstākā līmeņa ierēdņiem;

2) neatkarīgu autoritatīvu personu honorārus, kas nepārsniedz 1 000 euro katrai personai dienā par katru padomdevēju komisijas vai strīdu alternatīvās izšķiršanas komisijas sanāksmes dienu.

(2) Valsts ieņēmumu dienests nesedz izdevumus, kas radušies nodokļu maksātājam.

(3) Ja Valsts ieņēmumu dienests kopā ar iesaistīto Eiropas Savienības dalībvalstu kompetentām iestādēm par to vienojas, visas šā panta pirmajā daļā minētās izmaksas sedz nodokļu maksātājs, ja tas iesniedza:

1) paziņojumu par iesnieguma par strīdus jautājumu atsaukšanu saskaņā ar šā likuma 120.panta sesto daļu;

2) lūgumu par padomdevēju komisijas izveidi saskaņā ar šā likuma 123.panta pirmo daļu pēc iesnieguma par strīdus jautājumu noraidīšanas, kas veikta saskaņā ar 122.panta pirmo daļu, un padomdevēju komisija ir nolēmusi, ka iesaistītās Eiropas Savienības dalībvalstu kompetentās iestādes ir rīkojušās pareizi, noraidot iesniegumu.

**129.pants. Informācija, pierādījumi un uzklausīšana**

(1) Šā likuma 123. vai 126.pantā paredzētajā procesā, ja Valsts ieņēmumu dienests kopā ar citām iesaistītajām Eiropas Savienības dalībvalstu kompetentajām iestādēm tam piekrīt, attiecīgais nodokļu maksātājs var sniegt padomdevēju komisijai vai strīdu alternatīvās izšķiršanas komisijai jebkādu informāciju, pierādījumus vai dokumentus, kas var būt svarīgi lēmuma pieņemšanas procesā. Nodokļu maksātājs un Valsts ieņēmumu dienests sniedz jebkādu informāciju, pierādījumus vai dokumentus pēc padomdevēju komisijas vai strīdu alternatīvās izšķiršanas komisijas pieprasījuma. Valsts ieņēmumu dienestam ir tiesības atteikties sniegt informāciju padomdevēju komisijai un strīdu alternatīvās izšķiršanas komisijai jebkurā no šādiem gadījumiem:

1) lai iegūtu informāciju, ir jāveic administratīvi pasākumi, kas ir pretrunā normatīvajiem aktiem;

2) informāciju nevar iegūt saskaņā ar Latvijas Republikas normatīvajiem aktiem;

3) informācija satur tirdzniecības noslēpumu, komercnoslēpumu, rūpniecisku noslēpumu, dienesta noslēpumu vai tirdzniecības procesu;

4) informācijas izpaušana būtu pretrunā ar sabiedrisko kārtību.

(2) Nodokļu maksātājam vai tā pārstāvim ir tiesības piedalīties padomdevēju komisijas vai strīdu alternatīvās izšķiršanas komisijas sanāksmēs, ja tam piekrīt Valsts ieņēmumu dienests un citu iesaistīto Eiropas Savienības dalībvalstu kompetentās iestādes. Nodokļu maksātājam vai tā pārstāvim ir pienākums piedalīties padomdevēju komisijā vai strīdu alternatīvās izšķiršanas komisijā pēc šo komisiju pieprasījuma.

(3) Nodokļu maksātājs un tā pārstāvis Valsts ieņēmumu dienestam sniedz informāciju, ko tas saņēma saistībā ar strīdus jautājuma risināšanu, ja to pieprasa Valsts ieņēmumu dienests.

**130.pants. Padomdevēju komisijas vai strīdu alternatīvās izšķiršanas komisijas atzinums**

(1) Padomdevēju komisija vai strīdu alternatīvās izšķiršanas komisija sniedz savu atzinumu par strīdus jautājumu Valsts ieņēmumu dienestam un citu iesaistīto Eiropas Savienības dalībvalstu kompetentajām iestādēm ne vēlāk kā sešus mēnešus pēc dienas, kad tā tika izveidota. Ja padomdevēju komisija vai strīdu alternatīvās izšķiršanas komisija uzskata, ka strīdus jautājums ir tāds, ka atzinuma sniegšanai būtu vajadzīgi vairāk nekā seši mēneši, šo termiņu var pagarināt par trim mēnešiem. Padomdevēju komisija vai strīdu alternatīvās izšķiršanas komisija par šādu pagarinājumu informē Valsts ieņēmumu dienestu un citas iesaistīto Eiropas Savienības dalībvalstu kompetentās iestādes un nodokļu maksātājus.

(2) Padomdevēju komisija vai strīdu alternatīvās izšķiršanas komisija savu atzinumu gatavo, ievērojot šā likuma 119.panta pirmajā daļā minētā starptautiskā līguma noteikumus, kā arī ievērojot visus piemērojamos iesaistīto Eiropas Savienības dalībvalstu normatīvos aktus.

(3) Padomdevēju komisija vai strīdu alternatīvās izšķiršanas komisija pieņem atzinumu ar tās locekļu vienkāršu balsu vairākumu. Ja balsu vairākumu nevar panākt, izšķirošā ir priekšsēdētāja balss. Priekšsēdētājs paziņo Valsts ieņēmumu dienestam un pārējām iesaistītajām Eiropas Savienības dalībvalstu kompetentajām iestādēm padomdevēju komisijas vai strīdu alternatīvās izšķiršanas komisijas atzinumu.

**131.pants. Galīgais lēmums par strīdus jautājuma izšķiršanu**

(1) Sešu mēnešu laikā pēc padomdevēju komisijas vai strīdu alternatīvās izšķiršanas komisijas atzinuma saņemšanas Valsts ieņēmumu dienests kopā ar citu iesaistīto Eiropas Savienības dalībvalstu kompetentām iestādēm vienojas par to, kā izšķirt strīdus jautājumu.

(2) Valsts ieņēmumu dienestam kopā ar citu Eiropas Savienības dalībvalstu kompetentām iestādēm ir tiesības pieņemt lēmumu, kas atšķiras no padomdevēju komisijas vai strīdu alternatīvās izšķiršanas komisijas atzinuma. Ja Valsts ieņēmumu dienests un citu Eiropas Savienības dalībvalstu kompetentās iestādes nespēj panākt vienošanos par to, kā izšķirt strīdus jautājumu, attiecīgais padomdevēju komisijas vai strīdu alternatīvās izšķiršanas komisijas atzinums Valsts ieņēmumu dienestam kļūst saistošs.

(3) Valsts ieņēmumu dienests nekavējoties paziņo nodokļu maksātājam galīgo lēmumu par strīdus jautājuma izšķiršanu (turpmāk tekstā arī – galīgais lēmums). Ja šāds lēmums nav nosūtīts 30 dienu laikā pēc tā pieņemšanas, nodokļu maksātājs var vērsties Administratīvajā rajona tiesā ar prasījumu uzlikt attiecīgai institūcijai pienākumu pieņemt galīgo lēmumu.

(4) Galīgais lēmums par strīdus jautājuma izšķiršanu ir saistošs konkrētā strīdus jautājuma izšķiršanai. Galīgo lēmumu izpilda, ja nodokļu maksātājs 60 dienu laikā no galīgā lēmuma paziņošanas informē Valsts ieņēmumu dienestu par piekrišanu galīgam nolēmumam un atsakās no tiesībām izmantot jebkādu citu tiesību aizsardzības līdzekli saistībā ar strīdus jautājumu. Ar brīdi, kad nodokļu maksātājs šajā pantā noteiktajā kārtībā ir informējis Valsts ieņēmumu dienestu par piekrišanu galīgam lēmumam, tiek uzskatīts ka starp Valsts ieņēmumu dienestu un nodokļu maksātāju ir noslēgts administratīvais līgums strīdus jautājuma izšķiršanai.

(5) Izņemot gadījumus, kad Administratīvā rajona tiesa nolemj, ka, piemērojot šā likuma 124.pantā minētos kritērijus, procesā nebija nodrošināta neatkarība, galīgo lēmumu par strīdus jautājuma izšķiršanu izpilda saskaņā ar administratīvo procesu regulējošajiem normatīvajiem aktiem, kuri regulē administratīvā līguma izpildi neatkarīgi no noilguma termiņiem. Nodokļu maksātājs var prasīt galīgā lēmuma izpildi Administratīvā rajona tiesā atbilstoši administratīvo procesu regulējošajiem normatīvajiem aktiem.

**132.pants. Mijiedarbība ar tiesvedību un atkāpes no vispārējās kārtības**

(1) Apstāklis, ka lēmums, kas izraisa strīdus jautājumu, ir kļuvis neapstrīdams un nepārsūdzams, neliedz nodokļu maksātājam izmantot šajā nodaļā paredzētās tiesības.

(2) Nodokļu maksātājs ir tiesīgs izmantot normatīvajos aktos noteiktos tiesību aizsardzības līdzekļus. Ja nodokļu maksātājs ir vērsies tiesā, lai pieprasītu piemērot tiesību aizsardzības līdzekli, attiecīgi šā likuma 120.panta piektajā daļā un 121.panta pirmajā un otrajā daļā minētie termiņi sākas ar dienu, kurā spriedums, kas pasludināts minētajā tiesvedībā, ir kļuvis galīgs vai kurā minētā tiesvedība ir izbeigta vai apturēta.

(3) Ar nodokļu maksātāja iesnieguma par strīdus jautājumu iesniegšanu atbilstoši šā likuma 120.pantu, izbeidz jebkādu citu savstarpējas saskaņošanas procedūru vai strīdu izšķiršanas procedūru, kura notiek saskaņā ar starptautisko līgumu, kas tiek interpretēts vai piemērots saistībā ar attiecīgo strīdus jautājumu. Šādu citu notiekošu procesu saistībā ar attiecīgo strīdus jautājumu izbeidz no dienas, kurā jebkura no iesaistīto Eiropas Savienības dalībvalstu kompetentajām iestādēm ir pirmo reizi saņēmusi iesniegumu.

(4) Ja saistībā ar strīdus jautājumu ir stājies spēkā tiesas spriedums:

1) pirms Valsts ieņēmumu dienests un visu pārējo iesaistīto Eiropas Savienības dalībvalstu kompetentās iestādes, izmantojot šā likuma 121.pantā paredzēto savstarpējās saskaņošanas procedūru, ir panākušas vienošanos par strīdus jautājuma izšķiršanu, Valsts ieņēmumu dienests paziņo visām pārējām iesaistīto Eiropas Savienības dalībvalstu kompetentām iestādēm par attiecīgo tiesas spriedumu un par to, ka attiecīgā savstarpējās saskaņošanas procedūra ir jāizbeidz no dienas, kad ir saņemts minētais Valsts ieņēmumu dienesta paziņojums;

2) pirms nodokļu maksātājs ir iesniedzis Valsts ieņēmumu dienestam šā likuma 123.panta pirmajā daļā paredzēto lūgumu strīdus jautājumu izšķirt padomdevēju komisijā, šā likuma 123.panta pirmā daļa nav piemērojama, ja, izmantojot šā likuma 121.pantā paredzēto savstarpējās saskaņošanas procedūru nav panākta vienošanās par strīdus jautājuma izšķiršanu. Šādā gadījumā Valsts ieņēmumu dienests informē pārējo iesaistīto Eiropas Savienības dalībvalstu kompetentās iestādes par attiecīgā tiesas sprieduma sekām;

3) uzsāktais šā likuma 123.pantā paredzētais strīdus jautājuma izšķiršanas process padomdevēju komisijā ir jāizbeidz, ja attiecīgais tiesas spriedums ir stājies spēkā jebkurā laikā pēc tam, kad nodokļu maksātājs ir iesniedzis Valsts ieņēmumu dienestam šā likuma 123.panta pirmajā daļā paredzēto lūgumu strīdus jautājumu izšķirt padomdevēju komisijā, bet pirms padomdevēja komisija vai strīdu alternatīvās izšķiršanas komisija ir sniegusi savu atzinumu saskaņā ar šā likuma 130. pantu. Šādā gadījumā Valsts ieņēmumu dienests informē pārējo iesaistīto Eiropas Savienības dalībvalstu kompetentās iestādes un padomdevēju komisiju vai strīdu alternatīvās izšķiršanas komisiju par attiecīgā tiesas sprieduma sekām.

(5) Valsts ieņēmumu dienestam ir tiesības liegt nodokļu maksātājam tiesības izmantot strīdu izšķiršanas procedūru saskaņā ar šā likuma 123.pantu, ja, ņemot vērā konkrētas lietas apstākļus, tas konstatē, ka strīdus jautājums nav par nodokļu dubulto uzlikšanu. Šādā gadījumā Valsts ieņēmumu dienests nekavējoties informē nodokļu maksātāju un pārējo iesaistīto Eiropas Savienības dalībvalstu kompetentās iestādes.

**133.pants. Īpaši noteikumi fiziskām personām un maziem uzņēmumiem**

(1) Šā panta noteikumi attiecināmi uz nodokļu maksātāju, ja tas:

1) ir fiziska persona;

2) neatbilst lielas komercsabiedrības kritērijiem, jo bilances datumā nepārsniedz vismaz divas no trim turpmāk minēto kritēriju robežvērtībām:

a) bilances kopsumma - 20 000 000 euro;

b) neto apgrozījums - 40 000 000 euro;

c) vidējais darbinieku skaits finanšu gada laikā - 250.

3) neatbilst lielas starptautiskas uzņēmumu grupas kritērijiem, atbilstoši kuriem liela starptautiskā uzņēmumu grupa ir tāda, kur mātes komercsabiedrība un meitas komercsabiedrības sagatavo konsolidētu gada pārskatu saskaņā ar piemērojamiem finanšu pārskatu sagatavošanas principiem (standartiem), un kurai mātes komercsabiedrības bilances datumā konsolidēti pārsniedz vismaz divas no trim turpmāk minēto kritēriju robežvērtībām:

a) bilances kopsumma - 20 000 000 euro;

b) neto apgrozījums - 40 000 000 euro;

c) vidējais darbinieku skaits finanšu gada laikā - 250.

(2) Šā panta pirmajā daļā minētais nodokļu maksātājs iesniegumus, sūdzības, atbildes uz lūgumu pēc papildu informācijas, iesniegumu atsaukšanu un lūgumus, kas precizēti attiecīgi šā likuma 120.panta pirmajā un ceturtajā, sestajā un septītajā daļā, šā likuma 123.panta pirmajā, otrajā un trešajā daļā (turpmāk šajā pantā – iesniegumi), atkāpjoties no vispārīgiem noteikumiem, var iesniegt arī tikai tās Eiropas Savienības dalībvalsts kompetentajai iestādei, kurā nodokļu maksātājs ir rezidents. Ja šādā gadījumā kompetentā iestāde ir Valsts ieņēmumu dienests, tas divu mēnešu laikā pēc šādu iesniegumu saņemšanas paziņo par to visu pārējo iesaistīto Eiropas Savienības dalībvalstu kompetentajām iestādēm. Tiklīdz šāds paziņojums ir sniegts, uzskata, ka nodokļu maksātājs ir iesniedzis iesniegumu visām iesaistītajām Eiropas Savienības dalībvalstīm dienā, kad ir sniegts šāds iesniegums tā rezidences kompetentai iestādei.

(3) Ja Valsts ieņēmumu dienests saņem papildu ziņas saskaņā ar šā likuma 120.panta ceturto daļu, tas pārsūta kopiju vienlaicīgi visām citu iesaistīto Eiropas Savienības dalībvalstu kompetentajām iestādēm. Tiklīdz papildu ziņas ir iesniegtas nodokļu maksātāja rezidences valsts kompetentai iestādei, uzskata, ka tās saņēma arī pārējo iesaistīto Eiropas Savienības dalībvalstu kompetentās iestādes.

**134.pants. Publicitāte**

(1) Padomdevēju komisija un strīdu alternatīvās izšķiršanas komisija atzinumus sagatavo rakstiski.

(2) Valsts ieņēmumu dienestam kopā ar citu attiecīgo dalībvalstu kompetentām iestādēm ir tiesības vienoties publicēt šā likuma 131.pantā minētos galīgos lēmumus pilnībā, ja tam piekrīt katrs iesaistītais nodokļu maksātājs.

(3) Ja Valsts ieņēmumu dienests vai attiecīgais nodokļu maksātājs nepiekrīt tam, ka galīgais lēmums tiek publicēts pilnībā, iesaistītās Eiropas Savienības dalībvalstu kompetentās iestādes publicē galīgā lēmuma kopsavilkumu. Minētajā kopsavilkumā iekļauj lietas un priekšmeta aprakstu, datumu, attiecīgos pārskata periodus, juridisko pamatojumu, nozari un īsu aprakstu par galīgo iznākumu. Tajā iekļauj arī aprakstu par izmantoto strīda risināšanas metodi.

(4) Pirms publicēšanas Valsts ieņēmumu dienests nosūta nodokļu maksātājam informāciju, kas jāpublicē saskaņā ar šā panta pirmo daļu. Nodokļu maksātājam ne vēlāk kā 60 dienas pēc šādas informācijas saņemšanas ir tiesības pieprasīt Valsts ieņēmumu dienestam nepublicēt informāciju, kas attiecas uz jebkādu tirdzniecības noslēpumu, komercnoslēpumu, rūpniecisku vai dienesta noslēpumu vai tirdzniecības procesu vai kas ir pretrunā sabiedriskajai kārtībai.

(5) Informācijas publicēšanai Valsts ieņēmumu dienests izmanto ar īstenošanas aktiem apstiprinātās Eiropas Komisijas standarta veidlapas.

(6) Valsts ieņēmumu dienests nekavējoties paziņo Eiropas Komisijai informāciju, kas jāpublicē saskaņā ar šā panta trešo daļu.”

4. Papildināt informatīvo atsauci uz Eiropas Savienības direktīvām ar 18.punktu šādā redakcijā:

"18) Padomes 2017.gada 10.oktobra direktīvas 2017/1852/ES par nodokļu strīdu izšķiršanas mehānismiem Eiropas Savienībā."

Likums stājas spēkā nākamajā dienā pēc tā izsludināšanas.

Finanšu ministrs J.Reirs